31989R0921
L 097/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 921/89 НА КОМИСИЯТА
от 10 април 1989 година
за изменение на Регламент (ЕИО) № 890/78 относно установяване на подробни правила за сертифицирането на хмела
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юли 1971 г. за общата организация на пазара на хмел (1), последно изменен с Регламент (ЕИО) № 3998/87 (2), и по-специално член 2, параграф 5 от него,
като има предвид, че за да определи пропорциите на листа, стъбла и отпадъци от хмел по силата на Регламент (ЕИО) № 890/78 на Комисията (3), последно изменен с Регламент (ЕИО) № 3994/88 (4), бе прието, че концентрацията на отпадъците от хмел и на лупулин са идентични; като има предвид, че сега е възможно да се определи съотношението между съответната им концентрация; като има предвид, че методът на изчисление, използван за тази цел, следва съответно да бъде уточнен;
като има предвид, че съгласно член 7 от Регламент (ЕИО) № 890/78 опаковката, в която продуктът се търгува, трябва да носи след запечатване маркировка, съдържаща изискваните подробности; като има предвид, че за да избегне каквато и да е възможност за злоупотреба, следва да се предвиди разпоредба такава маркировка да бъде поставена също така и на опаковките или кутиите с прах или на екстрактите в опаковки; като има предвид, че Регламент (ЕИО) № 890/78 следва да бъде съответно изменен;
като има предвид, че мерките, предвидени в настоящия регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 890/78 се изменя, както следва:
1.
В третия параграф от буква В.1 от приложение II изречението „Отпадъците и лупулинът не могат да се разделят. Поради това относителното им процентно съдържание трябва да се определи, като обективно се прецени цветът, докато теглото се изчислява, като се приеме, че концентрацията им е идентична.“ се заменя със:
„Изключително трудно е да се направи точно отделяне на отпадъците и лупулина. Въпреки това е възможно, като се използва сито с размер на дупките от 0,8 милиметра, приблизително да се определят относителните пропорции на отпадъците и лупулина.
При определянето на пропорцията на лупулин следва да се вземе предвид фактът, че концентрацията на лупулин е четири пъти по-висока от тази на отпадъците.“;
2.
В буква г) от приложение IV, текстът „и на всяка опаковка или кутия с прах или на екстракт в запечатана опаковка“ се добавя след текста „отпечатване върху запечатаната опаковка“.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от събирането на реколта хмел за 1989 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 април 1989 година.